钦定古今图书集成/明伦汇编/官常典/第665卷 > 梁
## 钦定古今图书集成/明伦汇编/官常典/第665卷 > 梁

梁为皇弟、皇子、诸王置师、友、文学、郎中令、将军、常侍
等官，各率其属嗣王、蕃王有差。

按《隋书百官志》，“皇弟皇子府置师长史、司马、从事中
郎、谘议参军及掾属中录事、中记室、中直兵等参军、
功曹史、录事、记室、中兵等参军、文学、主簿、正参军、行
参军、长兼行参军等员。嗣王府则减皇弟皇子府师
友、文学、长兼行参军，蕃王府则又减嗣王从事中郎、
谘议参军、掾属录事、记室、中兵参军等员。”自此以下，
则并不登“二品。”

王国置郎中令、将军、常侍官。又置“典祠令、庙长、陵长、
典医丞、典府丞、典书令、学官令、食官长、中尉、侍郎、执
事中尉、司马、谒者、典卫令、舍人、中大夫、大农”等官。嗣
王国则唯置郎中令、中尉、常侍、大农等员。蕃王则无
常侍。自此以下，并不登二品。

诸王言曰“令”，境内称之曰“殿下。”公侯封郡县者言曰
“教”，境内称之曰“第下。”自称皆曰“寡人。”相以下，公文上
事，皆诣典书。世子主国，其文书表疏仪式如臣，而不
称臣。文书下，群官皆言“告。”诸王公侯国官皆称“臣。”上
于天朝，皆称陪臣。有所陈，皆曰上疏，其公文曰言事。